b'\n_START_ARTICLE_\nSamuli H\xc3\xa4kkinen\n_START_PARAGRAPH_\nSamuli (Samuel) H\xc3\xa4kkinen (28. elokuuta 1857 Saarij\xc3\xa4rvi \xe2\x80\x93 6. toukokuuta 1918 Viipuri) oli kansakoulunopettaja ja yksi Suomen ensimm\xc3\xa4isen eduskunnan j\xc3\xa4senist\xc3\xa4. H\xc3\xa4kkinen toimi eduskunnassa SDP:n ryhm\xc3\xa4ss\xc3\xa4 vuosina 1907\xe2\x80\x931908 sek\xc3\xa4 1914\xe2\x80\x931918. H\xc3\xa4net valittiin kansanedustajaksi Vaasan l\xc3\xa4\xc3\xa4nin it\xc3\xa4isest\xc3\xa4 vaalipiirist\xc3\xa4._NEWLINE_Samuli H\xc3\xa4kkisen vanhemmat olivat talollinen Adam H\xc3\xa4kkinen ja Maria Stina Iisakintyt\xc3\xa4r. H\xc3\xa4kkinen valmistui kansakoulunopettajaksi Jyv\xc3\xa4skyl\xc3\xa4n seminaarista vuonna 1883. Opettajana h\xc3\xa4n toimi Paavolassa 1883\xe2\x80\x931885, Karttulassa 1885\xe2\x80\x931889, Rautavaaralla 1889\xe2\x80\x931890 ja Viitasaarella 1890\xe2\x80\x931918. Viitasaarella H\xc3\xa4kkisell\xc3\xa4 oli my\xc3\xb6s torppa ja h\xc3\xa4n kuului j\xc3\xa4senen\xc3\xa4 Torppareiden keskustoimikuntaan._NEWLINE_H\xc3\xa4kkinen vangittiin poliittisista syist\xc3\xa4 vuonna 1918 Suomen sis\xc3\xa4llissodan aikana ja teloitettiin ampumalla Viipurin vankileiriss\xc3\xa4 toukokuussa 1918._NEWLINE_Samuli H\xc3\xa4kkinen oli naimisissa Olivia Eufrosyne Englundin kanssa vuodesta 1890. Heid\xc3\xa4n tytt\xc3\xa4rens\xc3\xa4 Sally Sivi\xc3\xa4 Eufrosyne H\xc3\xa4kkinen (1898\xe2\x80\x931988) oli naimisissa vuodesta 1941 kirjailija Unto Karrin kanssa.'